Jeppe Kofod (S), 2009-04-02:
Lad mig først sige, at jeg faktisk, måske ikke så overraskende, er meget glad for, at vi her i Folketinget har fundet en bred enighed om et forslag til vedtagelse om den, synes jeg, dybt ulykkelige situation, som har været og stadig væk delvis er i Mellemøsten i forhold til Gaza og Israel.
Det synes jeg er rigtig godt.
Jeg synes, det er vigtigt, at Folketinget sender et kraftigt og fælles signal om, at vi ønsker krigen stoppet, og at der kun er en farbar vej fremad, nemlig fredssporet, at støtte de fredelige kræfter og få politiske løsninger på det, vi ser.
Når man ser på, hvad der er sket, er det klart, at tallene taler deres eget tydelige, skræmmende sprog.
På den palæstinensiske side er der mere end 1.300 døde.
Heraf er de 400 børn, og over 5.000 palæstinensere er blevet såret.
På den israelske side er der 23 døde og måske omkring 500 sårede - i den størrelsesorden.
Men dertil skal man lægge, at situationen i Gaza, ikke mindst for de palæstinensiske børn, er katastrofal.
Der er jo rapporter fremme om, at knap halvdelen af alle børn i Gaza er traumatiserede.
Derfor vil jeg indledningsvis gerne slå fast: Der findes ingen militær løsning på konflikten.
Den her krig har kun bidraget til død, ødelæggelse, nyt had, styrkelse af de ekstremistiske kræfter og en risiko for en accelererende voldsspiral.
Krigen var med andre ord en kæmpe fejltagelse og efterlader kun tabere og ingen vindere.
Og jeg er glad for, at Venstre tager klart afstand fra krig som middel til at løse konflikten i Mellemøsten mellem israelere og palæstinensere.
Ethvert land har ret til selvforsvar over for angreb og terrorisme, det er der ingen tvivl om.
Men imidlertid er der heller ingen tvivl om, at Israels voldsomme modsvar og angreb var ude af proportion med den trussel, de stod over for, og at det førte alt for mange civile tab med sig, altså en unødvendig krig.
Vi må også huske på, at ikke alle ikkemilitære løsninger var prøvet af.
Der var jo rent faktisk en mulighed for, at hvis Israel ophævede blokaden af Gaza, som har voldsomme, negative konsekvenser for civilbefolkningen, var Hamas' raketter også stoppet.
Det kunne man måske godt have forestillet sig.
Det fører mig til min pointe, som jeg synes er meget vigtig at slå fast, nemlig at begge parter ikke bare har klare forpligtelser i køreplanen for fred, men også pligt til at overholde folkeretten.
Derfor synes jeg, at det er et klart og godt forslag til vedtagelse, der også siger, at regeringen og Folketinget klart støtter en FN-undersøgelse i forhold til beskyldninger om overtrædelse af folkeretten.
Det er et godt og vigtigt punkt.
Jeg vil også gerne sige, at en ting er, hvad vi vedtager her i Folketinget, men jeg synes, at det, der er testen, er, hvad den danske regering vil gøre - og det vil jeg gerne spørge udenrigsministeren om for at sikre, at de ord, de ting, som vi fremhæver her, ikke bare bliver tomme ord på et stykke papir, men rent faktisk bliver noget, som vi kan se skaber forandringer på jorden.
For problemet i konflikten er, at ingen af parterne overholder deres forpligtelser.
Senest har vi hørt, at Israel er ved at planlægge store destruktioner af palæstinensiske bygninger i Østjerusalem og vil opføre nye bosættelser direkte i strid med folkeretten og de forpligtelser, som de selv har tilsluttet sig.
Så for at gøre en lang historie kort - for desværre har man ikke så meget taletid her - vil jeg sige, at det også er afgørende, at der kommer en forsoning på den palæstinensiske side, så Israel har en partner at forhandle fred med.
For det, der er hovedproblemet i den her konflikt, er, at over 40 års ulovlig besættelse af Vestbredden, af de palæstinensiske områder har ført til et had mellem to befolkningsgrupper, som vi stadig væk ser resultatet af i dag.
Den besættelse skal ophæves, og det kan kun gøres ved en varig fred mellem de to parter, og her må der lægges pres på, for at de overholder deres forpligtelser.
Jeg håber, at den danske udenrigsminister og den danske regering vil sikre, at ikke bare palæstinenserne lever op til deres forpligtelser, for det er også vigtigt, men at Israel også gør det.
Og jeg vil gerne sige, at jeg er meget bekymret.
Senest har vi set i dag i dagspressen, at den nye israelske udenrigsminister rent faktisk har provokeret Syrien på en måde, så det, der så ud til at være et spændende fredsspor, som ministeren også var inde på i sit svar til Folketinget, måske viser sig at slå fejl.
Altså, Syrien har svaret igen over for Liebermans provokerende bemærkninger, og derfor har vi igen en voldsspiral.
Derfor skal vi støtte de moderate kræfter, der vil fred, og jeg håber også, at det inkluderer den israelske regering, men jeg er blevet noget bekymret efter dagens udtalelse fra Lieberman.